Agone
D Aguune uf italienisch Agone (Alosa agone) isch e Süesswasserfisch wo i Seeje am Alpedsüdfuess vorchunnt. Si werd mengisch as en Underart vo de Finte (Alosa fallax ital. cheppia) aaglueget und denn Alosa fallax lacustris gnennt.

Uussie
D Aguune isch e längliche silbrige Fisch, wo 34 cm lang were cha. Si het vier oder fööf groossi dunkli Tupfe uf de Siite. D Flosse sind schwärzlich.

Verbraitig
D Aguune isch en endemische Fisch vom südliche Alpefuess und lebt i Seeje, so im Ortasee, Langesee, Luganersee, Comersee, Iseosee und Gardasee. Si isch zo dem i Seeje vom Albanerpirg bi Room uusgsetzt wore.

Lebeswiis
D Aguune lebt vo Wasserflöö, Chliichrepsli und au vo chliine Fischli. D Laichzitt goot vom Juni bis in Augste, wenn d Wassertemperatur öber 16 Grad stiigt. D Aguune laichet znacht im helle Mooschii a flache Stele i Uufernööchi.

Büecher
 Maurice Kottelat: European Freshwater Fishes. Cornol 2007. ISBN 978-2-8399-0298-4.

Weblink 
 
Strahlflosser